Foto: Ochilishga tayyor va bayroqlarga to‘la Muqimiy ko‘chasi

Toshkentning Muqimiy ko‘chasi ochilishga tayyor. “Afisha.uz”ning yozishicha, ko‘chaning Chilonzor Oqtepa maydonidan Bunyodkor shoh ko‘chasi bilan kesishuvgacha bo‘lgan qismi bitgan, Facebook’dagi “Voditeli Tashkenta” guruhida esa ko‘chaning “Novza” metro bekatidan Shota Rustaveli ko‘chasigacha bo‘lgan qismi aks etgan suratlar e’lon qilindi.

“Muqimiy ko‘chasi endi shunday ko‘rinishda”, — deb yozadi o‘z xabariga fotosuratlarni ilova qilgan Facebook foydalanuvchisi. Suratlarda ko‘cha o‘rtasidagi yoritkich ustunlariga bayramona bayroqlar ilib chiqilganini ko‘rish mumkin.

Ko‘cha qariyb tayyor holga kelgan bo‘lsa-da, transportlar qatnovi uchun hali ochilmagan — Chilonzor Oqtepa maydonida piyodalarning yer usti yo‘lini, Shota Rustaveli ko‘chasi bilan kesishuvda esa O‘zbekistonda muqobili yo‘q yo‘l o‘tkazgichni qurish ishlari davom etmoqda.
Avvalroq Toshkent shahar hokimligi Muqimiy va Shota Rustaveli ko‘chalaridagi qurilish va ta’mirlash ishlari 22-avgustdan yakuniga yetishi va mazkur ko‘chalardagi transport qatnoviga qo‘yilgan vaqtinchalik cheklov olib tashlanishini ma’lum qilgan edi.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’”ga obuna bo‘lib, yangiliklardan ovozli ko‘rinishda bahramand bo‘lishingiz mumkin.